Rhagolwg: Amstel Gold Race
Mae clasuron yr Ardennes ar gychwyn gyda'r glasur fryniog Iseldireg, Amstel Gold Race, sy'n baratoad perffaith at y moniwments sydd ar ddod - La Fleche Wallone a Liege-Bastogne-Liege.
Unwaith eto eleni, mae yn restr hir o ser yn mynd i fod yn herio'r ras eleni - a digon i gnoi cil arno cyn y ras.
Ond cyn mynd dros ras y dynion, dyma ragolwg ras y merched.
Chantal Blaak oedd yn fuddugol yn 2018, gyda Lucinda Brand yn ail.
Mae'r glasur Iseldireg yn cynnig ras ym mamwlad nifer o raswyr gorau'r byd megis Anna van der Breggen, Annemiek van Vleuten a Chantal Blaak i enwi ond tair.
Bydd tim Boels Dolmans yn gwisgo crysau pincion am y ras hon yn unig i ddangos cefnogaeth i ymgyrch gancr y fron.
Mae'r cwrs yn 127km gan gynnwys undeg naw o ddringfeydd. Llai na hanner cwrs y dynion o ran pellter a dringfeydd.
Fodd bynnag, bydd y cwrs yn sicr o gynnig rasio cynhyrfus a byrlymus, gyda dringfa'r Cauberg yn dod o fewn y deng cilomedr olaf.
Chantal Blaak: Mae Chantal Blaak - y pencampwraig presennol yn y ras yma - eisoes wedi gorffen yn y deg uchaf bedair gwaith eleni, gan gynnwys buddugoliaeth yn Omloop Het Nieuwsblad. Bydd hi'n llawn hyder o gofio hyn ac o gael rhif un ar ei chefn.
Marta Bastianelli: Reidwraig sy'n sicr ar ei gorau eleni, a chyda buddugoliaethau niferus o dan ei gwregys, bydd yn hyderus o allu camu i ris ucha'r podiwm ar ddiwedd y ras.
Annemiek van Vleuten: Nid clasur sy'n gweddu i'r dringwraig pur yn hollol, ond o gofio'i gallu ar y dringfeydd, mae ganddi obaith lew o fuddugoliaeth.
Cecile Uttrup Ludwig: Reidwraig fywiog iawn (rhaid ichi wylio'i chyfweliad ar ol Taith Fflandrys) wnaeth orffen yn 3ydd yn De Ronde - clasur sydd a phroffil ddigon tebyg i Amstel Gold.
Chantal Blaak, Marta Bastianelli
Annemiek van Vleuten, Cecile Uttrup Ludwig, Elisa Longo Borghini
Marianne Vos, Kasia Niewiadoma, Ashleigh Moolman, Lucinda Brand
Gyda pherfformiadau cryfion o dan ei gwregys a rhif un ar ei chefn, credaf y bydd Chantal Blaak yn amddiffyn ei theitl eleni.
Amstel Gold Race (Y Dynion)
Michael Valgren ddaeth i'r brig yn 2018 - mae o bellach yn reidio i Dimension Data.
Mae ras y dynion yn un o rasys undydd anoddaf y flwyddyn, gyda degau o ddringfeydd bychain wedi eu gwasgu i 267km o rasio.
Y ddringfa olaf ond un, sef y Geulhemmerberg, yw'r un lle y byddwn yn gweld y grwp blaen yn lleihau.
Mathieu van der Poel: Mae VDP ar frig rhestr fefrynnau nifer helaeth iawn o bobl wedi iddo ddangos ei gryfder aruthrol yn De Brabantse Pijl ddydd Mercher, gan guro Julian Alaphilippe a Tim Wellens i'r llinell derfyn. Hon oedd ei ail fuddugoliaeth o'i dymor cyntaf, felly gallem ddisgwyl perfformiad gwych ganddo yn Amstel.
Julian Alaphilippe: Ras sy'n gweddu iddo i'r dim. Mae'n ddigon posib y gall y Ffrancwr ennill Amstel, Fleche Wallone a Liege-Bastogne-Liege yr wythnos yma - yn dilyn buddugoliaethau niferus ar draws y flwyddyn. Ond a fydd VDP yn sbwylio'i barti?
Tim Wellens: Yn drydydd yn Brabantse Pijl, mae'r dringfeydd di-ddiwedd yn gweddu i'w gryfderau. Mae wedi cael tymor clasuron sefydlog, gyda phodiwm yn Omloop Het Nieuwsblad a deg uchaf yn Strade Bianche. Bydd yn gobeithio ymestyn hynny heddiw.
Maximilian Schachmann: Mae gan Schachmann nifer o fuddugoliaethau o dan ei wregys eisoes eleni, ac mae'r ras hon yn gweddu iddo'n well na Peter Sagan, hefyd yn rasio i Bora. Dyma'r ras berffaith i fanteisio ar y cyfle i serennu.
Astana: Mae tactegau Astana wedi bod yn ganmoladwy hyd yma y tymor hwn, a nhw sy'n hawlio'r tim cryfaf yn y ras eleni. Jakob Fuglsang yw eu gobaith gorau o ennill y ras wedi iddo orffen yn ail yn Strade Bianche, ond gallent hefyd ddisgwyl perfformiad cryf gan Alexey Lutsenko, orffennodd yn 4ydd yn Omloop a 7fed yn Strade.
Michael Matthews: Mae Matthews wedi dangos ei gryfder eisoes eleni gan gipio dau gymal yng Nghatalwnia a gorffen yn y deg uchaf yn De Brabantse Pijl a De Ronde van Vlaanderen. Clasur sy'n gweddu iddo; bydd yn gobeithio am fuddugoliaeth.
Philippe Gilbert: Ras mae Gilbert wedi ennill bedair gwaith, ac yn dilyn buddugoliaeth yn Paris-Roubaix - tybed all o ychwanegu pumed at ei restr?
Mathieu van der Poel, Julian Alaphilippe, Maximilian Schachmann, Jakob Fuglsang
Tim Wellens, Alexey Lutsenko, Michael Matthews, Peter Sagan, Michal Kwiatkowski, Alejandro Valverde, Philippe Gilbert
Michael Valgren, Enrico Gasparotto, Matteo Trentin, Matej Mohoric, Oli Naesen, Greg van Avermaet, Alberto Bettiol, Wout van Aert, Wout Poels
Credaf y bydd Mathieu van der Poel yn cipio'i fuddugoliaeth fwyaf hyd yma yn Amstel Gold, yn seiliedig ar ei berfformiadau diweddar.